SKRIFTLIG FORESPØRGSEL E-3460/01

af Charles Tannock (PPE-DE) og Theresa Villiers (PPE-DE) til Kommissionen

(14. december 2001)

Om: Lovligheden af bestemmelserne i direktivet om insiderhandel og kursmanipulation

I artikel 1, stk. 2, litra b i Kommissionens forslag til direktiv om insiderhandel og kursmanipulation (markedsmisbrug) KOM(2001) 281(1) fastslås det, at det i dette direktiv ved kursmanipulation forstås følgende: Udbredelse af oplysninger gennem medierne, herunder Internet, eller ved andre metoder, der giver eller kan give urigtige eller vildledende signaler om udbuddet af, efterspørgslen efter eller kursen på finansielle instrumenter, herunder spredning af rygter og urigtige eller vildledende nyheder.

På trods af det vigtige i at beskytte offentligheden mod dårlig rådgivning, accepterer Kommissionen nu, at når der i direktivet ikke sondres mellem forsætlige forsøg på at manipulere kurserne til personlig vindings skyld og ikke at give oplysninger i god tro, vil dette ikke blot gøre gennemførelsen af direktivet i dets nuværende form restriktivt, men også i modstrid med bestemmelserne i den europæiske menneskerettighedskonvention og dens bestemmelser om ytringsfrihed samt medlemsstaternes forpligtelser til at overholde konventionen, som det fremgår af artikel 6 i den konsoliderede udgave af Traktat om Den Europæiske Union?

(1) EFT C 240 E af 28.8.2001, s. 265.

Svar afgivet på Kommissionens vegne af Frederik Bolkestein

(11. februar 2002)

I sin beskrivelse af professionelle journalisters adfærd (at give oplysninger i god tro) nævner det ærede medlem den artikel i forslaget til direktiv, der suppleres med betragtning 24, hvori der henvises til EU's charter om grundlæggende rettigheder. I denne sammenhæng har Kommissionen netop ikke til hensigt at begrænse ytringsfriheden eller at lægge unødvendigt pres på journalister, der udfører deres arbejde i god tro. Det tror Kommissionen heller ikke ville blive resultatet. Derfor mener Kommissionen ikke, at den nuværende tekst kompromitterer nogen person, som udøver sin journalistiske profession i overensstemmelse med reglerne.

Med hensyn til journalisternes private adfærd følger direktivet det princip om lige behandling, der ligger til grund for al lovgivning. De generelle forbud i forslaget finder anvendelse på alle, uanset hvilket erhverv de pågældende arbejder i. Hvis småinvestorer f.eks. skal overholde forbuddene fuldt ud, skønt de muligvis handler for første gang på finansmarkedet, så bliver det vanskeligt at forstå, hvorfor andre, som handler professionelt på samme marked, eller som rådgiver andre aktører på markedet, behandles anderledes.

Kommissionen er overbevist om, at bestemmelserne i forslaget til direktiv er i overensstemmelse med bestemmelserne om ytringsfrihed i den europæiske menneskerettighedskonvention og medlemsstaternes pligt til at respektere denne konvention i henhold til artikel 6 i traktaten om Den Europæiske Union.

Kommissionen agter i overensstemmelse med subsidiaritetsprincippet at overlade det til medlemsstaterne at vurdere, om der skal anvendes specifikke bestemmelser på journalister. Da direktivet er rettet til medlemsstaterne, og da alle medlemsstater har undertegnet Den Europæiske Konvention til Beskyttelse af Menneskerettigheder, skal direktivets gennemførelse i national lovgivning fuldt ud respektere menneskerettighedsforpligtelserne.